لیلۃ الجائزہ

لیلۃ الجائزہ یا شب انعام شب عید الفطر اور عید الاضحی دونوں سے پہلے آتی ہےـ رمضان المبارک کے ساتھ خاص طور پر اہمیت حاصل ہے اور اس ماہ کے تمام روزے اور اچھے کاموں کے بدلے اجر حاصل کرنے کی رات ہےـ یہ مسلمانوں کے لیے ایک با برکت رات ہے۔ ابو امامہ باہلی سے روایت ہے کہ سیدنا محمد نے فرمایا:
”جس نے عید الفطر اور عید الاضحی کی دونوں راتوں کو اجر و ثواب کی نیت سے اللہ تعالیٰ کے لیے قیام کیا اس کا دل اس دن مردہ نہیں ہو گا جس دن دل مر جائیں گے۔“سنن ابن ماجہ: 1782
یہ حدث ضعیف ہے۔ ”الاذکار“ میں نووی کہتے ہیں کہ یہ حدیث ضعیف ہے، اسے ہم نے ابو امامہ کے طریق سے مرفوع اور موقوف روایت کیا ہے اور یہ دونوں طریق ضعیف ہیں۔ عبد الرحیم عراقی نے ”تخریج احیاء علوم الدین“ میں اس کی سند کو ضعیف کہا ہے۔ اور ابن حجر عسقلانی کہتے ہیں کہ یہ حدیث غریب اور مضطرب الاِسناد ہے۔ابن علان، الفتوحات الربانیہ علی الاذکار النواویہ (4/ 235)

علی بن ابو بکر ہیثمی کہتے ہیں کہ اسے طبرانی نے ”الاوسط“ اور ”کبیر“ میں روایت کیا ہے، اس کی سند میں عمر بن ہارون بلخی ہے، جس پر ضعف غالب ہے اور ابن مہدی نے اس کی تعریف کی ہے، لیکن اکثر نے اسے ضعیف قرار دیا ہے۔ واللہ اعلم۔علی بن ابو بکر الہیثمی، مجمع الزوائد ومنبع الفوائد، اَبواب العیدین	» باب اِحیاء لیلتی العید، ص 198

محمد ناصر الدین البانی نے ابن ماجہ کی حدیث کو 'ضعیف ابن ماجہ' میں موضوع جبکہ 'السلسلہ الاحادیث الضعیفہ' میں ضعیف جداً (سخت ضعیف) کہاالسلسلہ الاحادیث الضعیفہ (521) اور طبرانی کی حدیث کو بھی موضوع کہا ہے۔السلسلہ الاحادیث الضعیفہ (520) اور ابن تیمیہ كہتے ہيں:
"جن احاديث ميں عيدين كى رات كا ذكر ہے وہ پیغمبر اسلام پر جھوٹ ہيں۔"

تاہم ان تفصیلات کا یہ مفہوم نہيں كہ ان راتوں میں عبادت مستحب نہيں، بلكہ ہر رات قيام اور نفل نوافل ادا كرنا مشروع ہے۔ اسى لیے علمائے اسلام كا اتفاق ہے كہ عيد كى رات قيام كرنا مستحب ہے۔

 حوالہ جات 

زمرہ:عید
زمرہ:رمضان
زمرہ:اسلامی اصطلاحات